
Om forfatteren

Mick Herron (født 1963 i Newcastle) er en av Storbritannias fremste thrillerforfattere. Han er særlig kjent for serien om Slough House, som har høstet strålende kritikker og blitt store leserfavoritter. Første bind, Sløve hester, utkom på norsk i 2020 og Døde løver er andre bind i Slough House-serien. Den vant CWA Goldsboro Gold Dagger-prisen i 2013, og ble av Sunday Times kåret til en av de 25 beste kriminalromanene de siste fem årene. Herron bor i Oxford.

Om oversetteren

Bøkene om Jackson Lamb oversettes av Inge Ulrik Gundersen. Han har vært oversetter på heltid siden 2006, og har oversatt mer enn førti forskjellige skjønnlitterære forfattere, som Jens Lapidus, Kristina Ohlsson, Robert Wilson, Christoffer Carlsson, Paula Hawkins m.fl.


Om boken

HVOR MANGE MENNESKER

MÅ DØ FOR AT HEMMELIGHETENE

SKAL FORBLI BEGRAVET?

En spion fra den kalde krigen blir funnet død på en buss utenfor Oxford. Jackson Lamb er overbevist om at han ble myrdet. Agentene graver seg ned i omstendighetene rundt dødsfallet, og de finner en floke av hemmeligheter. Alt leder tilbake til en mann ved navn Alexander Popov. Popov er enten bare en vanlig sovjetisk skurk eller verdens farligste mann.

Døde løver er andre bok i serien om Slough House, avdelingen hvor MI5-agenter blir omplassert etter å ha begått utilgivelige  tjenestefeil eller på annet vis tabbet seg ut. Sjefen her er Jackson Lamb: tjukk, uflidd, kjederøykende og intenst utrivelig – og, skal det etter hvert vise seg, en genial spion med en ryggrad av stål.

Bøkene om Jackson Lamb skal bli TV-serie med Gary Oldman i hovedrollen.

Det hadde gått en sikring i Swindon, så det sørvestlige nettverket stoppet opp. På Paddington ble alle avgangstider slettet fra skjermene og alt ble merket «Forsinket». Togene sto ved perrongene, og i avgangshallen sto uheldige reisende i klynger rundt koffertene sine, mens rutinerte pendlere gikk til puben eller ringte hjem med vanntett alibi før de møtte elskerne sine i byen. Og trettiseks minutter utenfor London stoppet et intercitytog på vei til Worcester på en øde strekning med utsikt til Themsen. Lys fra husbåtene skinte på elven og lyste opp et par kajakker, som forsvant ut av syne rett etter at Dickie Bow fikk øye på dem: To skjøre farkoster bygd for fart, som pløyde gjennom vannet en kjølig kveld i mars. Passasjerene murret på alle kanter, så på klokka og snakket i mobilen. Dickie Bow falt inn i rollen og sukket oppgitt. Men han hadde ikke klokke, ingen telefoner han skulle ringe. Han visste ikke hvor han var på vei, og hadde ikke billett.

Tre seter bortenfor satt agenten og fiklet med dokumentmappa. Det sprakte i høyttalerne.

«Dette er konduktøren. På grunn av signalsvikt utenfor Swindon kan vi dessverre ikke kjøre lenger. For øyeblikket –»

Det sprakte igjen og stemmen ble borte, men kunne høres svakt fra nabovognene. Så kom den tilbake:

«– rygge inn til Reading, der det vil bli satt opp busser –»

Dette ble møtt med et kollektivt oppgitt stønn, og ikke så rent lite banning. Men Dickie Bow ble mest imponert over hvor fort alle gjorde seg klare. Beskjeden var ikke engang over før folk tok på seg jakker, lukket laptoper og bager og forlot setene. Det rykket i toget, og så fløt elven feil vei og Reading stasjon dukket opp igjen.

Det ble kaos da passasjerene strømmet ut på de overfylte perrongene og fant ut at de ikke visste hvor de skulle gå. Det gjorde heller ikke Dickie Bow, men han brydde seg ikke om annet enn agenten, som umiddelbart hadde forsvunnet i menneskehavet. Dickie var imidlertid for rutinert til å få panikk. Nå husket han alt. Det var som om han aldri hadde forlatt Agentdyrehagen.

Bortsett fra at han den gang ville ha funnet en plass ved veggen og tatt seg en røyk. Det var ikke mulig her, noe som ikke hindret nikotinsuget i å gjøre seg gjeldende, eller følelsen av et plutselig stikk i låret, så ekte at han gispet og tok seg til låret. Hånden hans dunket først borti hjørnet på en stresskoffert og deretter en våt, ekkel paraply. Dødelige våpen, tenkte han. Pendlerne går med dødelige våpen.

Han ble dratt med av folkemengden, enten han likte det eller ikke, og plutselig var alt i orden, han hadde nemlig fått øye på ham igjen: Agenten med dokumentmappa under armen og hatten som skjulte det skallede hodet, sto ved rulletrappa til gangbroen. Omgitt av slitne reisende subbet Dickie forbi og opp rulletrappa, og stilte seg i et hjørne da han kom opp. Hovedutgangen fra stasjonen lå på andre siden av gangbroen. Han antok at alle ville velge den veien, når informasjonen om bussene kom.

Han lukket øynene. Dette var ingen vanlig dag. Vanligvis ville alle skarpe kanter være slipt bort på denne tiden, halv sju. Han ville ha vært oppe siden klokka tolv, etter fem timer med stormfull søvn. Svart kaffe og en røyk på rommet. En dusj, om nødvendig. Deretter til The Star, der en Guinness med en whisky-shot ved siden av enten ville få ham i vater igjen, eller fortelle ham at han burde unngå fast føde. Dagene med hardkjør var over. På den tiden hadde han hatt sine upålitelige øyeblikk. I fylla hadde han forvekslet nonner med horer og politifolk med venner. Edru hadde han fått blikkontakt med ekskoner, uten gjenkjennelse fra hans side og bare lettelse fra deres. Dårlige tider.

Men selv ikke den gang kunne en vaskeekte moskvaagent gå forbi ham uten at han umiddelbart registrerte hva han egentlig var.

Dickie merket at noe skjedde. Det hadde kommet informasjon om bussene, og alle prøvde å krysse broen. Han ble stående ved skjermen til agenten hadde passert, før han lot seg føre videre med strømmen, tre varme kropper bak. Han burde ikke vært så nær, men man kunne ikke forutsi koreografien til en folkemengde.

Og denne folkemengden var ikke blid. Etter å ha presset seg gjennom billettsperringene på den andre siden, begynte folk å plage stasjonspersonalet, som prøvde å forklare og berolige, og pekte på utgangene. Utenfor var det vått og mørkt, og det sto ingen busser der. Folkemengden strømmet ut på plassen foran bygningen. Dickie Bow ble klemt inne, men holdt blikket godt festet på agenten, som sto rolig og ventet.

En avbrutt reise, tenkte Dickie. I denne bransjen kalkulerte man odds – han hadde glemt at han ikke lenger var i denne bransjen – og agenten ville ha gjort seg ferdig med kalkuleringen før han gikk av toget: han ville følge strømmen, ikke lage noe oppstyr, fortsette ferden med de midlene som var tilgjengelige. Dickie ante ikke hvor ferden kunne gå. Toget hadde vært på vei til Worcester, men det var mange stoppesteder før det. Agenten kunne gå av hvor som helst. Det eneste Dickie visste, var at han ville gå av på samme sted.

Og nå kom det busser, tre stykker, rundt hjørnet. Folk ble anspente, presset seg fram, og agenten seilte gjennom mengden som en isbryter i Arktis, mens Dickie snodde seg etter i kjølvannet. En mann ropte ut instrukser, uten å ha stemme til det. Lenge før han var ferdig, ble han overdøvet av folk som sa de ikke hørte noe.

Men agenten visste hva som var hva. Han var på vei mot den tredje bussen. Dickie hang på i kjølvannet og gikk om bord, han også. Ingen spurte etter billett. Dickie bare fortsatte mot det bakerste setet, der han hadde utsikt til agenten, som satt to seter lenger framme. Dickie lente seg tilbake og tillot seg å lukke øynene. Alle operasjoner hadde en rolig periode. Når den kom, lukket man øynene og gjorde opp status. Han var langt hjemmefra, med omtrent seksten pund på seg. Han trengte en drink, og ville ikke få det med det første. Men det positive var at han var her, dette foregikk nå, og han hadde ikke skjønt hvor sterkt han savnet dette: å leve livet, i stedet for å seile gjennom det på et hav av børst.

Som var det han hadde gjort da han hadde fått øye på agenten. På The Star. En sivilist ville ha måpt: Hva i helvete? En proff, selv en som hadde vært ute av gamet lenge, så på klokka, drakk opp halvliteren med Guinness, brettet sammen The Post og gikk. Stilte seg og ventet ved spillekiosken to hus bortenfor, mens han tenkte på sist gang han hadde sett det ansiktet, og hvem vedkommende hadde vært sammen med. Agenten var en liten brikke i spillet. Han hadde holdt flasken og helt innholdet rett inn i Dickies tvangsåpne munn; en rolle uten replikker. Det var ikke agenten som hadde sendt elektriske grøss nedover ryggen på Dickie … Ti minutter senere kom han ut fra puben, og Dickie fulgte etter: Dickie, som kunne forfølge en ilder gjennom en skog, for ikke å snakke om et utrangert spøkelse. Et gufs fra fortiden. Et ekko fra Agentdyrehagen.

(Berlin, om man ville. Agentdyrehagen var Berlin, på den tiden da burene nettopp var låst opp og forskremte agenter strømmet ut fra treverket som biller ut av en henslengt vedkubbe. Minst to ganger om dagen kom det en svett, potensiell ressurs på døra og hevdet at han hadde kronjuvelene i en pappeske: forsvarsdetaljer, rakettstyrke, giftige hemmeligheter … Men til tross for all aktiviteten, sto skriften på veggen, eller muren som nettopp hadde falt: Fortiden var blåst bort, men det var også Dickies framtid. Takk skal du ha, gamle venn. Redd det ikke er noe særlig behov for dine, eh, ferdigheter lenger … Hvilken pensjon? Derfor hadde han naturligvis trukket tilbake til London.)

Bussjåføren ropte noe Dickie ikke fikk med seg. Døra ble lukket med et prust, og sjåføren tutet to ganger med hornet, et avskjedssignal til de andre bussene. Dickie gned seg på låret der en stresskoffert eller paraplyspiss hadde dunket borti ham, og tenkte på tilfeldighetene, og de underlige stedene de kunne føre deg til. Som fra en gate i Soho, ned på T-banen og ut i den andre enden, inn på Paddington, om bord i et tog og deretter en buss. Han var fortsatt ikke sikker på om det var heldige eller uheldige tilfeldigheter.

Da lysene ble slukket, ble bussen et øyeblikk en skygge i bevegelse. Så begynte passasjerene å tenne lampene over seg, blå skjermer lyste opp fra laptoper, og never som holdt iPhoner ble spøkelsesaktig hvite. Dickie dro selv mobilen opp fra lomma, men hadde ikke fått noen meldinger. Han fikk aldri meldinger. Mens han scrollet gjennom kontaktlisten, slo det ham hvor kort den var. To seter foran ham hadde agenten rullet avisen sammen til en batong, klemt den mellom knærne og hengt hatten på den. Kanskje han sov.

Bussen forlot Reading. Gjennom vinduet brettet bondelandet seg ut. I det fjerne markerte en oppadgående rekke med blinkende, røde lys radiomasten ved Didcot, men kjøletårnene var ikke synlige.

Mobilen var som en granat i hånden til Dickie. Han strøk tommelen over tastene, og kjente en liten forhøyning på den midterste som gjorde at man kunne orientere seg med fingrene i mørket. Men det var ingen som ventet på å høre fra Dickie. Dickie var en antikvitet. Verden hadde gått videre, og hva skulle han ha skrevet? At han hadde sett et ansikt fra fortiden og fulgte etter vedkommende hjem? Hvem ville brydd seg? Verden hadde gått videre. Og han var akterutseilt.

Avvisning var lettere å takle nå for tiden. Dickie hadde av og til hørt noe på ryktebørsen i Soho, og i disse dager fikk til og med de ubrukelige en mulighet. Tjenesten, som alle andre bransjer, var bundet av lover og regler: Sparket man de ubrukelige, ble man trukket for retten for diskriminering av ubrukelige folk. Derfor sendte Tjenesten de ubrukelige til en gudsforlatt filial og druknet dem i papirarbeid, en administrativ trakassering som skulle få dem til å si opp selv. De kalte dem sløve hester. De som hadde tabbet seg ut. Taperne. De kalte dem sløve hester, og de tilhørte Jackson Lamb, som Dickie hadde truffet i Agentdyrehagen.

Det pep i mobilen, men det var ingen melding; bare et varsel om at batteriet begynte å gå tomt.

Dickie visste hvordan det føltes. Han hadde ingenting å si. Oppmerksomheten gled videre til noe annet. Laptoper og mobiler hvisket, men Dickie hadde ingen stemme. Han gjorde ingen bevegelser, bortsett fra å strekke svakt på fingrene. Den lille forhøyningen på den midterste tasten skrapet under tommelen: skrap, skrap.

Det var en viktig melding som burde sendes, men Dickie visste ikke hvordan den lød eller hvem den skulle sendes til. En liten opplyst stund var han en del av et varmt, fuktig fellesskap, pustet den samme luften, hørte den samme melodien. Men melodien forsvant utenfor rekkevidde. Alt forsvant, bortsett fra det som var utenfor vinduet. Landskapet fortsatte å rulle forbi, spekket med små lysflekker, som paljetter på et skjerf. Og så ble lysene uskarpe og svake, mørket rullet over og dekket alt, og så var det bare bussen igjen, med sin dødelige last på vei mot Oxford, der den skulle levere én sjel mindre enn den hadde tatt om bord i regnet.

